PRIJEDLOG ODLUKE:

Na temelju odredbe članka 10. stavka 1. i članka 12. stavka 1. Zakona o poljoprivrednom zemljištu („Narodne novine“, broj 20/18, 115/18, 98/19 i 57/22), članka 8. stavka 2. Zakona o zaštiti od požara („Narodne novine“, broj 92/10 i 114/22), članka 4. stavka 1. Pravilnika o agrotehničkim mjerama („Narodne novine“, broj 22/19) te članka 32. Statuta Općine Podgora („Glasnik“, službeno glasilo Općine Podgora, broj 05/09, 09/09, 03/13, 03/15 i 4/18, 5/20- pročišćeni tekst, 14/20, 4/21 i 22/23), Općinsko vijeće Općine Podgora na svojoj \_\_\_\_ sjednici održanoj dana \_\_\_\_\_\_\_\_\_\_\_\_\_ 2025. godine, donijelo je

**O D L U K U**

o dopuni Odluke o agrotehničkim mjerama, mjerama za uređivanje i održavanje poljoprivrednih rudina i mjerama zaštite od požara na području Općine Podgora

Članak 1.

U Odluci o agrotehničkim mjerama, mjerama za uređivanje i održavanje poljoprivrednih rudina i mjerama zaštite od požara na području Općine Podgora ( „Glasnik“, službeno glasilo Općine Podgora, broj 15/24) dodaje se novi članak 23.a koji glasi:

„(1) Vlasnici, odnosno posjednici poljoprivrednog zemljišta dužni su nakon prirodne ili druge nepogode uzrokovane požarom, ukloniti opožareno drveće na poljoprivrednom zemljištu u njihovom vlasništvu, odnosno posjedu.

(2) Ukoliko vlasnici, odnosno posjednici poljoprivrednog zemljišta ne postupe po navedenom u stavku 1. ovog članka, Općina Podgora pozvat će ih javnim pozivom u kojem će odrediti rok za uklanjanje.

(3) Ako nakon isteka roka navedenog u javnom pozivu vlasnici, odnosno posjednici poljoprivrednog zemljišta ne postupe po navedenom u stavku 1. ovog članka, ovlašćuje se Općina Podgora za sanaciju područja zahvaćenog prirodnom ili drugom nepogodom uklanjanjem opožarenog drveća.“

Članak 2.

Ova Odluka objavit će se u „Glasniku“, službenom glasilu Općine Podgora i stupa na snagu osmog dana od dana objave.

KLASA: PREDSJEDNIK OPĆINSKOG VIJEĆA

URBROJ: Ivan Talijančić

OBRAZLOŽENJE

Odredbom članka 4. stavka 1. Pravilnika o agrotehničkim mjerama („Narodne novine“, broj 22/19) propisano je da Općinsko vijeće za svoje područje propisuje potrebne agrotehničke mjere u slučajevima u kojima bi propuštanje tih mjera nanijelo štetu, onemogućilo ili smanjilo poljoprivrednu proizvodnju, a istovjetno je propisano odredbom članka 10. stavka 1. Zakona o poljoprivrednom zemljištu („Narodne novine“, broj 20/18, 115/18, 98/19 i 57/22).

Uslijed požara koji je tijekom konca srpnja i dijela kolovoza 2024. godine uzrokovao znatnu materijalnu štetu na poljoprivrednom zemljištu na području Općine Podgora, ostalo je opožareno drveće koje nije uklonjeno s poljoprivrednih površina.

S obzirom da je sanacija opožarenog područja najčešće potrebna za šire područje, odnosno veći broj nekretnina, za koje je općepoznato da upisi prava vlasništva u zemljišnoj knjizi ne odgovaraju stvarnom vlasničkopravnom stanju, radi izbjegavanja provedbe dugotrajnih upravnih i/ili prekršajnih postupaka, a uzimajući u obzir da vlasnici i/ili posjednici poljoprivrednog zemljišta nisu odgovorni za prirodnu ili drugu nepogodu uzrokovanu požarom, ovom odredbom prijedloga Odluke omogućava se Općini da, ako vlasnici i/ili posjednici ne uklone opožareno drveće ni nakon javnog poziva, preuzme sanaciju poljoprivrednog zemljišta, kako bi se smanjila ukupna šteta i omogućilo poljoprivrednu proizvodnju.